als_Latn dik_Latn sag_Latn
Pavarësisht se numri i turistëve në bregdetin e Shëngjinit në Lezhë gjatë sezonit që lamë pas ishte në shifra më të larta se çdo vit tjetër, mbetet ende shumë punë për t’u bërë për të rritur standardet e shërbimit, pasi investimet në infrastrukturë kanë mbetur pezull në disa raste. Një ndër projektet më madhore është ndërtimi i rrugës Shëngjin-Kune që përshkon pjesën e bregdetit. Investimi prej 251 milionë lekësh duhet të kishte përfunduar në muajin qershor të këtij viti, por ky afat ka kaluar me disa muaj ndërsa ka gjasa të tejkalohet të paktën edhe me një vit tjetër. Kryetari i komunës së Shëngjinit Salvator Kaçaj shpjegon se shkak për vonesën është një ndryshim i projektit, me qëllim sistemimin dhe kanalizimin e ujërave të zeza. Nga ana tjetër banorët ankohen se në gjithë këto vite kjo rrugë është lënë në mëshirë të fatit dhe pse përshkon mes përmes një ndër zonat turistike më atraktive në veriperëndim të vendit. Pavarësisht optimizmit të kryekomunarit të Shëngjinit puna do të rinisë pas akordimit të fondeve për shtesën në projekt. Ndërsa në rrugë aktualisht nuk shihet asnjë punonjës, situata është përkeqësuar shumë, ku gropat e mëdha që mbushen me ujë dëmtojnë edhe imazhin bregdetar.
als_Latn